CELEX: 62018CN0748
Language: mt
Date: 2018-11-30 00:00:00
Title: Kawża C-748/18 P: Appell ippreżentat fit-30 ta’ Novembru 2018 minn Motex Ipari és Szolgáltató Rehabilitációs Kft. (Motex Kft.) mid-digriet mogħti mill-Qorti Ġenerali (Is-Seba’ Awla) fit-28 ta’ Settembru 2018 fil-Kawża T-713/17, Motex vs Il-Kummissjoni

25.3.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 112/16
            
         
      Appell ippreżentat fit-30 ta’ Novembru 2018 minn Motex Ipari és Szolgáltató Rehabilitációs Kft. (Motex Kft.) mid-digriet mogħti mill-Qorti Ġenerali (Is-Seba’ Awla) fit-28 ta’ Settembru 2018 fil-Kawża T-713/17, Motex vs Il-Kummissjoni
      (Kawża C-748/18 P)
      (2019/C 112/20)
      Lingwa tal-kawża: l-Ungeriż
      
         Partijiet
      
      
         Appellanti: Motex Ipari és Szolgáltató Rehabilitációs Kft. (Motex Kft.) (rappreżentant: L. Szabó)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tiddikkjara l-appell ammissibbli u fondat u, konsegwentement, tannulla d-digriet mogħti mill-Qorti Ġenerali (Is-Seba’ Awla) fit-28 ta’ Settembru 2018 fil-Kawża Motex vs Il-Kummissjoni (T-713/17, mhux ippubblikata, EU:T:2018:631), kif dan ġie nnotifikat lilha fl-1 ta’ Ottubru 2018;
               
            
                  —
               
               
                  tibgħat il-kawża lura quddiem il-Qorti Ġenerali sabiex din tagħti deċiżjoni fuq it-tieni u r-raba’ eċċezzjoni ta’ inammissibbiltà;
               
            
                  —
               
               
                  tikkundanna lill-konvenuta fl-ewwel istanza għall-ispejjeż tal-proċeduri tal-ewwel istanza u tal-appell, dment li l-Qorti tal-Ġustizzja ma tibgħatx lura l-kawża quddiem il-Qorti Ġenerali, f’liema każ hija titlob lil din tal-aħħar li ma tagħtix deċiżjoni fuq l-ispejjeż tal-proċeduri tal-ewwel istanza u tal-appell f’dan l-istadju iżda tirriżerva din id-deċiżjoni għas-sentenza definittiva.
               
            
         Aggravji u argumenti prinċipali
      
      L-ewwel aggravju
      L-appellanti tqis li rreferiet għas-salvagwardja tad-drittijiet proċedurali tagħha; għaldaqstant, hemm lok, f’dan il-każ, li tiġi kkunsidrata bħala parti interessata jekk ir-rikors tagħha huwa intiż għall-annullament ta’ deċiżjoni li ma jitqajjmux oġġezzjonijiet abbażi tal-Artikolu 4(3) tar-Regolament Nru 659/1999 (1) u li r-rikors jirreferi impliċiment, b’allużjoni, għas-salvagwarda tad-drittijiet.
      It-tieni aggravju
      Meta l-Qorti Ġenerali interpretat anness tar-rikors u, billi bbażat ruħha fuq din l-interpretazzjoni, iddeċidiet dwar il-mertu, ma huwiex fondat li jingħad li ma huwiex obbligu tagħha li tfittex u tidentifika l-motivi invokati mir-rikorrenti fl-anness.
      Billi teħtieġ mir-rikorrenti li tipproduċi l-prova ta’ “effett konkret u tanġibbli” ta’ distorsjoni tal-kompetizzjoni fuq is-sitwazzjoni tagħha u turi b’hekk li hija direttament affettwata mill-att ikkontestat, il-Qorti Ġenerali tgħawweġ l-evalwazzjoni fattwali tas-sitwazzjoni. B’hekk, hija tiżnatura l-kundizzjoni ta’ inċidenza diretta.
      It-tielet aggravju
      Jekk l-appellata ssostni, matul il-proċedura, li r-rikors ma huwiex ammissibbli peress li d-deċiżjonijiet li qiegħed jintalab l-annullament tagħhom ma jistgħux jitqiesu bħala deċiżjonijiet definittvi peress li l-eżami għadu pendenti, allura din il-kwistjoni għandha tiġi deċiża mill-qorti qabel ma tgħaddi biex tagħti deċiżjoni fuq il-kwistjonijiet l-oħra ta’ ammissibbiltà.
      
         (1)  Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni ta’ l-Artikolu 93 tat-Trattat tal-KE (ĠU Edizzjoni Speċjali bil-Malti: Kapitolu 8, Vol. 1, p. 339).